སྐུ་ཞབས་ལྗང་བུ་ལགས་ལ་མཚོན་ན།སྙན་ངག་ནས་སྒྱུ་རྩལ་ལས་རིགས་འདྲ་མིན་ལ་འཐམས་ཏེ།ངེད་པ་ཐོག་མར་ཡིག་འབྲེལ་བྱུང་སྐབས།ཁོང་གིས་ངེད་ལ་ཁྱེད་རང་གློག་བརྙན་འཁྲབ་མཁན་གྱི་ཧེ་རོ་ལྟ་བུ་ཞིག་འདུག་ཅེས་སྨྲས་མྱོང།སྐད་ཆ་དེས་ངས་ཁོང་ཉིད་ཀྱི་འཚོལ་སྙེགས་ཀྱང་ཚོར་བ་ལྟ་བུར་གྱུར།ཡིན་ནའང།ཁོང་གིས་གསར་བཟོ་གནང་བའི་ཐ་སྙད་མང་པོ་ཞིག་ལ་ངེད་རང་ཁྱོན་ནས་མོས་མཐུན་མ་བྱུང།དེ་ཙམ་མ་གཏོགས་སྐུ་ཞབས་ལྗང་བུར་འགྲོག་འདྲིས་མ་བྱུང།གང་ལྟར་ཡང་དེད་མར་དེད་ཀྱང།དུས་སྐབས་གང་ཞིག་གི་སྙན་ངག་མཁན་པོ་ཞིག་ཡིན་ན།སྐབས་དེའི་རིགས་ཀྱི་བདེ་སྡུག་གཙོས་པའི་གདོང་ལེན་བྱ་སའི་ཡུལ་དངོས་ལ་བླང་དོར་མ་ནོར་བ་ཞིག་དང།དེའི་ཆེད་དུ་སྙན་ངག་གི་ལམ་ནས་མི་གཤིས་རྣལ་མ་ཞིག་ཐོབ་རྒྱུར་བརྩོན་པ་དག་ནི་རིན་ཐང་ཆེན་པོ་རེད།བཙན་བྱོལ་ཁོར་ཡུག་འདི་ལ་མཚོན་ན།སྙན་ངག་གི་མི་གཤིས་རྣལ་མ་རྙེད་ཡོད་མཁན་སྐུ་ཞབས་ཆབ་བྲག་ཕོ་ཉ་ལས་ཕལ་ཆེར་སྲིད་མཐའ་ཙམ་རེད།དེ་བས།ངས་བཙན་བྱོལ་ནང་གི་སྙན་ངག་ཀློག་རྒྱུ་ནི་སྐུ་ཞབས་ཆབ་བྲག་གི་མི་གཤིས་ལ་སློབ་རྒྱུ་དང་ཁོང་དང་གླེང་མོལ་བྱེད་རྒྱུ་ལྟ་བུར་གྱུར།